MChJ o‘qituvchisi avtomaktabdagi tanishlari orqali haydovchilik guvohnomasini olib berishni aytib pul talab qilgan. Bu haqda Bosh prokuratura huzuridagi departament xabar bermoqda. Foto: Iqtisodiy jinoyatlarga qarshi kurashish departamenti Qayd etilishicha, Bosh prokuratura huzuridagi departament hamda DXXning Izboskan tumani bo‘limlari tomonidan tezkor tadbir o‘tkazilgan. Tadbirda, “A.M.Z.” MChJning Izboskan filiali o‘qituvchisi O.A. fuqaro P.ga boshqa avto maktabdagi tanishlari orqali o‘quv mashg‘ulotlarida qatnashmasdan, o‘quvchilar ro‘yxatiga kiritib qo‘yib, haydovchilik guvohnomasini olib berish evaziga 5,8 mln so‘mni olgan vaqtida ashyoviy dalillar bilan ushlangan. Mazkur holat yuzasidan Jinoyat kodeksining 168-moddasi (firibgarlik) va 28, 211-moddasi (pora berish) bilan jinoyat ishi qo‘zg‘atilib, tergov harakatlari o‘tkazilmoqda. Avvalroq, Navoiyda imtihonsiz “prava” olib bermoqchi bo‘lgan sug‘urtachi ayol ushlanligi xabar qilingan edi.